С Решение №6 от 10.01.2019г. на Министерския съвет е приета Национална програма за подобряване ваксинопрофилактиката на сезонния грип, 2019-2022г.

В България, ежегодните грипни епидемии са сериозен здравен и финансов проблем за нашата страна. Заболяванията от грип са съсредоточени основно в рамките на 3-4 седмици. През тези седмици средната заболяемост за страната достига до над 300 на 10 000 население, което означава, че в периода на епидемичния подем са преболедували не по-малко от 250 000-300 000 души. Само в областните градове всяка година възникват средно около 1 400 000 до 1 600 000 случая на остри респираторни заболявания (ОРЗ) и грип.

Грипът се проявява във всички възрастови групи, от по-леки до тежки състояния и смърт. Най-висока е смъртността при хората над 65г. като достига до 90% от смъртните случаи, предимно при лица с придружаващи заболявания.

Много от случаите на грип и свързаните с него тежки усложнения и смърт могат да бъдат предотвратени посредством ваксинопрофилактика. При здрави хора грипните ваксини може да предотвратят 70% до 90% от заболяванията от грип. При хората в напреднала възраст ваксината намалява тежкото протичане и усложнения до 60%, а смъртните случаи с 80%.

В България имунизационният обхват с грипни ваксини е нисък, като за периода 2013-2017г. средният обхват в страната е едва 2,4 на 100 души (2,17 - 2,61%). Тези изчисления са направени на базата на извършени продажби, а не на реално приложени дози, които вероятно са по-малко. Към момента, грипните ваксини се закупуват от пациента и се прилагат срещу заплащане като препоръчителна имунизация.

С приемане на Националната програма за подобряване на ваксинопрофилактиката на сезонния грип се цели чрез повишаване на имунизационния обхват при възрастни, навършили 65г., да се снижи заболяемостта и смъртността от сезонен грип и от усложненията, свързани с грипа, както и да се повиши информираността на населението за риска от грип и свързаните с него усложнения и начините за предпазване.

Една от основните дейности на програмата е осигуряването с публични средства на ваксини срещу сезонен грип за обхващане на лица от целевата група с основни изпълнители лечебните заведения за първична извънболнична медицинска помощ.

За целта са изготвени и одобрени от Министерство на здравеопазването и Националната здравноосигурителна каса „Указания относно реда за предписване, отпускане, отчитане и заплащане на ваксините срещу сезонния грип, осигуряващи изпълнението на Националната програма за подобряване на ваксинопрофилактиката на сезонния грип 2019-2022г.“, които определят реда за осигуряване, предписване, отпускане, получаване, отчитане и заплащане на ваксините срещу сезонен грип и дейностите по прилагането им. Същите са публикувани на интернет страницата на НЗОК (<https://www.nhif.bg/page/29)>. Предвидено е имунизацията с грипни ваксини да се провежда през периода октомври - декември от общопрактикуващи лекари, сключили договори по чл. 59, ал.1 от Закона за здравното осигуряване за лицата, включени в пациентската им листа.

Ваксините, които ще се прилагат за изпълнение на Националната програма следва да са вписани в Приложение №3 „Лекарствени продукти, предназначени за лечение на СПИН, на инфекциозни заболявания, на заболявания извън обхвата на ЗЗО, заплащани по реда на чл.82, ал.1, т.8 от Закона за здравето, както и ваксини за задължителни имунизации и реимунизации, ваксини по специални показания и при извънредни обстоятелства, специфични серуми, имуноглобулини, определени е наредбата по чл.58, ал.2 от Закона за здравето“ на Позитивния лекарствен списък.

Към момента в посоченото приложение е регистриран единствено лекарственият продукт – VaxigripTetra.